Edizzjoni Provviżorja
SENTENZA TAL-QORTI TAL-ĠUSTIZZJA (Is‑Sitt Awla)
12 ta’ Marzu 2026 (*)
“Rinviju għal deċiżjoni preliminari – Moviment liberu tal-ħaddiema – Taxxa fuq id-dħul – Suppliment tat-taxxa għat-taxxa fuq id-dħul tal-persuni fiżiċi, li tista’ tiġi stabbilita mill-muniċipalitajiet jew mill-agglomerazzjonijiet li fihom dawn il-persuni jirrisjedu – Suppliment tat-taxxa fuq id-dħul imħallsa lill-Istat mill-persuni mhux residenti għal finijiet ta’ taxxa – Piż fiskali ogħla ta’ persuni mhux residenti għal finijiet ta’ taxxa minn dak sostnut mir-residenti għal finijiet ta’ taxxa ta’ Stat Membru – Paragunabbiltà tas-sitwazzjonijiet – Assenza ta’ ġustifikazzjoni”
Fil-Kawża C‑119/24 [Chefquet] (i),
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-cour d’appel de Liège (il-Qorti tal-Appell, il-Belġju), permezz ta’ deċiżjoni tal‑5 ta’ Frar 2024, li waslet fil-Qorti tal-Ġustizzja fl‑14 ta’ Frar 2024, fil-proċedura
DK,
JO
vs
État belge,
IL-QORTI TAL-ĠUSTIZZJA (Is‑Sitt Awla),
komposta minn I. Ziemele, Presidenta tal-Awla, A. Kumin (Relatur) u S. Gervasoni, Imħallfin,
Avukat Ġenerali: N. Emiliou,
Reġistratur: A. Calot Escobar,
wara li rat il-proċedura bil-miktub,
wara li rat l-osservazzjonijiet ippreżentati:
–        għal DK u JO, minn C. Lourtie, avocate,
–        għall-Gvern Belġjan, minn S. Baeyens, P. Cottin u C. Pochet, bħala aġenti,
–        għall-Kummissjoni Ewropea, minn A. Ferrand u W. Roels, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tal‑4 ta’ Settembru 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 45 TFUE.
2        Din it-talba tressqet fil-kuntest ta’ tilwima bejn DK u JO, żewġ persuni fiżiċi residenti għal finijiet ta’ taxxa fi Franza u li parti mid-dħul professjonali u immobbli tagħhom joriġina mill-Belġju, mal-État belge (l-Istat Belġjan) dwar l-issuġġettar tagħhom, fil-Belġju, matul diversi snin, għat-taxxa fuq id-dħul miżjuda b’suppliment tat-taxxa dovuta, f’dan l-Istat Membru, mill-persuni mhux residenti għal finijiet ta’ taxxa (iktar ’il quddiem is-“suppliment tat-taxxa inkwistjoni”), stabbilita b’analoġija għas-suppliment tat-taxxa muniċipali li għaliha huma suġġetti r-residenti għal finijiet ta’ taxxa tal-imsemmi Stat Membru (iktar ’il quddiem is-“suppliment tat-taxxa muniċipali inkwistjoni”).
Il-kuntest ġuridiku
Id-dritt tal-Unjoni
3        L-Artikolu 45 TFUE jiddisponi:
“1.      Għandu jkun żgurat il-moviment liberu tal-ħaddiema fi ħdan l-Unjoni [Ewropea].
2.      Dan jimplika l-abolizzjoni ta’ kull diskriminazzjoni minħabba ċittadinanza bejn il-ħaddiema ta’ l-Istati Membri dwar l-impjieg, il-paga u l-kondizzjonijiet l-oħra tax-xogħol.
3.      Għandu jinkludi d-dritt, mingħajr preġudizzju għal-limitazzjonijiet gustifkati minħabba ordni pubbliku, sigurta’ pubblika u saħħa pubblika:
a)      li jaċċetta offerti ta’ impjieg li jkunu saru,
b)      li jispostja ruħu liberament għal dan l-għan fit-territorju ta' l-Istati Membri,
c)      li joqgħod f’kull Stat Membru sabiex jaħdem f’impjieg skond il-liġijiet, regolamenti u regoli amministrattivi li jirregolaw l-impjieg tal-ħaddiema ta’ dak l-Istat,
d)      li jibqa’ fit-territorju ta’ Stat Membru wara li jkun okkupa impjieg hemm, suġġett għal kondizzjonijiet f’ regolamenti implimentattivi li għandhom jitħejjew mill-Kummissjoni [Ewropea].
4.      Id-dispożizzjonijiet ta’ dan l-Artikolu ma japplikawx għal impjieg fl-amministrazzjoni pubblika.”
Id-dritt Belġjan
4        L-Artikolu 245 tal-code des impôts sur les revenus (il-Kodiċi tat-Taxxa fuq id-Dħul), tal‑10 ta’ April 1992 (Moniteur belge tat‑30 ta’ Lulju 1992, p. 17120, iktar ’il quddiem iċ-“CIR 92”), kif applikabbli fir-rigward tas-snin ta’ tassazzjoni 1992 sa 2003, kien jiddisponi:
“It-taxxa stabbilita konformement mal-Artikoli 243 sa 244 [dwar it-taxxa fuq id-dħul tal-persuni mhux residenti] għandha tiżdied b’sitt ċenteżmi addizzjonali għall-benefiċċju tal-Istat, li huma kkalkolati skont il-modalitajiet stabbiliti fl-Artikolu 466. […]”
5        Permezz tal-Artikolu 398 tal-loi-programme du 24 décembre 2002 (il-Liġi ta’ Programm tal‑24 ta’ Diċembru 2002) (Moniteur belge tal‑31 ta’ Diċembru 2002, p. 58686), ġie miżjud paragrafu ġdid mal-Artikolu 245 taċ-CIR 92, applikabbli mis-sena fiskali 2005, li jiddisponi li “[i]r-Re jista’, permezz ta’ digriet deliberat fil-Kunsill tal-Ministri, iżid dawn iċ-ċenteżmi addizzjonali sa massimu ta’ seba’ ċenteżmi”. Minn din l-aħħar sena ta’ tassazzjoni, l-ammont taċ-ċenteżmi addizzjonali msemmija fl-ewwel paragrafu tal-Artikolu 245 taċ-CIR 92 ġie ffissat għal seba’ ċenteżmi.
6        Skont l-Artikolu 465 taċ-CIR 92:
“[…] l-agglomerazzjonijiet u l-muniċipalitajiet jistgħu jistabbilixxu suppliment tat-taxxa għat-taxxa tal-persuni fiżiċi.”
7        L-Artikolu 466 taċ-CIR 92 jiddisponi:
“Is-suppliment tat-taxxa muniċipali għat-taxxa tal-persuni fiżiċi u s-suppliment tat-taxxa ta’ agglomerazzjoni għat-taxxa tal-persuni fiżiċi huma kkalkolati fuq it-taxxa tal-persuni fiżiċi stabbilita:
qabel l-imputazzjoni tal-ħlasijiet bil-quddiem […], tat-taxxa miżmuma f’ras il-għajn, tal-perċentwali fissa ta’ taxxa barranija u tal-krediti ta’ taxxa […];
qabel l-applikazzjoni taż-żidiet […], tal-allowances […] kif ukoll taż-żidiet fit-taxxa […]”
8        L-Artikolu 467 taċ-ĊIR 92 jipprevedi:
“Is-suppliment tat-taxxa għat-taxxa tal-persuni fiżiċi hija stabbilita jew mill-muniċipalità, jew mill-agglomerazzjoni, mingħand l-abitanti tar-Renju li huma taxxabbli rispettivament f’din il-muniċipalità jew fil-muniċipalitajiet li jagħmlu parti minn din l-agglomerazzjoni.”
9        L-Artikolu 468 taċ-CIR 92 jistabbilixxi:
“Is-suppliment tat-taxxa hija ffissata għall-kontribwenti kollha tal-istess agglomerazzjoni jew muniċipalità għal perċentwali uniformi tat-taxxa dovuta lill-Istat. Jekk din il-perċentwali tinkludi frazzjoni, din għandha tkun limitata għal punt deċimali; din il-perċentwali ma tistax taqbeż il-1 [%] meta t-taxxa tiġi stabbilita minn agglomerazzjoni. Is-suppliment tat-taxxa ma tista’ tkun suġġetta għal ebda tnaqqis, eżenzjoni jew eċċezzjoni.”
Il-kawża prinċipali u d-domanda preliminari
10      DK u JO, ir-rikorrenti fil-kawża prinċipali, huma persuni fiżiċi li kienu jirrisjedu għal finijiet ta’ taxxa fi Franza matul is-snin taxxabbli 1992 sa 1998, 2001 sa 2003 u 2007 sa 2009 (iktar ’il quddiem is-“snin ta’ tassazzjoni inkwistjoni”). Matul dawn is-snin, DK eżerċita, prinċipalment, attività professjonali bħala direttur ta’ riċerka fis-centre national de la recherche scientifique f’Pariġi (iċ-Ċentru Nazzjonali tar-Riċerka Xjentifika, Franza) u, b’mod supplimentari, attività professjonali mħallsa part-time, bħala professur, f’diversi universitajiet fil-Belġju, peress li din l-aħħar attività ġġenerat inqas minn 25 % tat-total tad-dħul professjonali tiegħu minn sors Belġjan u barrani. Martu JO teżerċita attività professjonali bħala persuna impjegata fi Franza matul is-snin 1992 sa 1998, iżda ma għadhiex teżerċita attività professjonali sa mis-sena 2000. Barra minn hekk, mill-informazzjoni li għandha l-Qorti tal-Ġustizzja jirriżulta li, matul is-snin ta’ tassazzjoni inkwistjoni, ir-rikorrenti fil-kawża prinċipali kienu proprjetarji ta’ proprjetajiet immobbli li jinsabu fil-Belġju.
11      Dawn tal-aħħar, għal dawn is-snin ta’ tassazzjoni, ġew intaxxati mill-awtoritajiet Belġjani fuq id-dħul professjonali u immobbli tagħhom li joriġina mill-Belġju bħala persuni mhux residenti għal finijiet ta’ taxxa. Konformement mal-Artikolu 245 taċ-CIR 92, it-taxxa fuq id-dħul li kienu suġġetti għaliha f’dan ir-rigward żdiedet bis-suppliment tat-taxxa inkwistjoni b’rata ta’ 6 %, fir-rigward tas-snin ta’ tassazzjoni 1992 sa 1998 u 2001 sa 2003, u b’rata ta’ 7 %, fir-rigward tas-snin ta’ tassazzjoni 2007 sa 2009.
12      Ir-rikorrenti fil-kawża prinċipali kkontestaw il-kontribuzzjonijiet tat-taxxa fuq id-dħul stabbiliti għas-snin ta’ tassazzjoni inkwistjoni u ressqu diversi lmenti dwar dan is-suġġett, filwaqt li ġie ppreċiżat, li għal uħud minn dawn is-snin ta’ tassazzjoni, DK biss ressaq ilment. Dawn l-ilmenti ġew miċħuda minn diversi deċiżjonijiet amministrattivi bħala, parzjalment, inammissibbli u, parzjalment, infondati, peress li huma biss l-ilmenti relatati mas-snin ta’ tassazzjoni 1993 u 2008 li ġew parzjalment milqugħa.
13      Għaldaqstant, ir-rikorrenti fil-kawża prinċipali ppreżentaw rikorsi quddiem it-tribunal de première instance de Namur (il-Qorti tal-Ewwel Istanza ta’ Namur, il-Belġju) kontra dawn id-deċiżjonijiet. Permezz ta’ sentenza tal‑20 ta’ Jannar 2016, din il-qorti għaqdet dawn ir-rikorsi u ċaħdithom, parzjalment, bħala inammissibbli u, parzjalment, bħala infondati.
14      Barra minn hekk, permezz ta’ dik is-sentenza, l-imsemmija qorti adixxiet lill-Cour constitutionnelle (il-Qorti Kostituzzjonali, il-Belġju) b’talba għal deċiżjoni preliminari. Permezz ta’ sentenza tas‑6 ta’ Ġunju 2019, din iddeċidiet b’mod partikolari li l-Artikolu 245 taċ-CIR 92, kif kien applikabbli għas-snin ta’ tassazzjoni 1992 sa 2009, ma kienx jistabbilixxi diskriminazzjoni mhux iġġustifikata għad-detriment tal-persuni li ma jirrisjedux għal finijiet ta’ taxxa fil-Belġju bi ksur tal-Artikoli 10 u 11 tal-Kostituzzjoni Belġjana.
15      Fit‑3 ta’ Frar 2020, ir-rikorrenti fil-kawża prinċipali appellaw mis-sentenza tal‑20 ta’ Jannar 2016 quddiem il-cour d’appel de Liège (il-Qorti tal-Appell, il-Belġju), li hija l-qorti tar-rinviju.
16      Mid-deċiżjoni tar-rinviju jirriżulta li, quddiem din il-qorti, ir-rikorrenti fil-kawża prinċipali jesprimu b’mod partikolari d-dubji tagħhom dwar il-kompatibbiltà tal-Artikolu 245 taċ-CIR 92 mal-Artikolu 45 TFUE, sa fejn dan l-Artikolu 245 jissuġġetta biss lill-persuni li ma jirrisjedux għal finijiet ta’ taxxa fil-Belġju għal suppliment tat-taxxa ta’ bejn 6 u 7 % tat-taxxa fuq id-dħul, imħallsa favur l-Istat u stabbilita b’analoġija għas-suppliment tat-taxxa muniċipali inkwistjoni, prevista fl-Artikolu 466 taċ-CIR 92 u dovuta mir-residenti għal finijiet ta’ taxxa ta’ dan l-Istat Membru.
17      L-Istat Belġjan jitlob, essenzjalment, lill-qorti tar-rinviju tikkonferma s-sentenza tal‑20 ta’ Jannar 2016.
18      Fir-rigward tal-kompatibbiltà tal-Artikolu 245 taċ-CIR 92 mal-Artikolu 45 TFUE, il-qorti tar-rinviju hija tal-fehma, bħall-Cour constitutionnelle (il-Qorti Kostituzzjonali), li, billi jiġu ssuġġettati l-persuni li ma jirrisjedux għal finijiet ta’ taxxa fil-Belġju għas-suppliment tat-taxxa inkwistjoni, dan l-Artikolu 245 huwa intiż, kif jindikaw ix-xogħlijiet preparatorji tal-liġi li tinkludi l-imsemmi Artikolu 245, sabiex tiġi evitata kull diskriminazzjoni bejn ir-residenti residenti għal finijiet ta’ taxxa ta’ dan l-Istat Membru, suġġetti għas-suppliment tat-taxxa muniċipali inkwistjoni, u l-persuni mhux residenti, kif ukoll sabiex dawn tal-aħħar jikkontribwixxu, b’mod proporzjonali, għall-finanzjament tal-missjonijiet ta’ interess ġenerali sa fejn dawn jibbenefikaw, b’mod ġenerali, mill-installazzjonijiet u mis-servizzi pprovduti mill-awtoritajiet pubbliċi Belġjani.
19      Barra minn hekk, dan is-suppliment tat-taxxa ma jipproduċix effetti manifestament sproporzjonati peress li huwa kkalkolat proporzjonalment mat-taxxa dovuta fuq id-dħul prodott jew miġbur fl-imsemmi Stat Membru. Barra minn hekk, it-taxxa tat-tieni residenza fl-istess Stat Membru jew it-taxxa fuq ir-residenza fi Franza, li għaliha l-persuni mhux residenti jistgħu eventwalment ikunu suġġetti, la għandhom l-istess għan u lanqas l-istess funzjoni bħall-imsemmi suppliment tat-taxxa u għalhekk ma humiex paragunabbli magħha. Dan l-istess suppliment tat-taxxa hija kkalkolata skont l-istess modalitajiet bħas-suppliment tat-taxxa muniċipali inkwistjoni, iżda tinġabar għall-benefiċċju tal-Istat u, għaldaqstant, la għandha l-istess natura u lanqas l-istess għan bħal din it-taxxa.
20      F’dawn iċ-ċirkustanzi, il-cour d’appel de Liège (il-Qorti tal-Appell ta’ Liège) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari segwenti:
“L-Artikolu 45 TFUE jipprekludi l-applikazzjoni tal-Artikolu 245 [taċ-CIR 92], sa fejn dan l-artikolu jissuġġetta lill-kontribwent mhux residenti għal suppliment tat-taxxa tal-Istat ta’ 6‑7 % meta mqabbla ma’ dik li jħallas kieku kien jgħix fir-Renju tal-Belġju; suppliment stabbilit b’analoġija għat-taxxa lokali li l-agglomerazzjonijiet u l-muniċipalitajiet Belġjani jimponu fuq l-abitanti tar-Renju tal-Belġju li għandhom ir-residenza prinċipali tagħhom f’dawn l-agglomerazzjonijiet u muniċipalitajiet?”
Fuq id-domanda preliminari
Fuq l-ammissibbiltà
21      Mingħajr ma jqajmu formalment eċċezzjoni ta’ inammissibbiltà, ir-rikorrenti fil-kawża prinċipali jesprimu dubji dwar l-ammissibbiltà ta’ din it-talba għal deċiżjoni preliminari billi jsostnu li l-motivazzjoni ta’ din it-talba ma tissodisfax ir-rekwiżiti relatati mal-kontenut tat-talbiet għal deċiżjoni preliminari, previsti fl-Artikolu 94 tar-Regoli tal-Proċedura tal-Qorti tal-Ġustizzja kif ukoll fil-punti 14, 15, 19 u 20 tar-Rakkomandazzjonijiet lill-qrati nazzjonali, dwar l-introduzzjoni ta’ talbiet għal deċiżjoni preliminari (ĠU 2019, C 380, p. 1, iktar ’il quddiem ir-“rakkomandazzjonijiet”), magħmula mill-Qorti tal-Ġustizzja tal-Unjoni Ewropea, li issa jinsabu fil-punti 14, 15, 19 u 20 tar-Rakkomandazzjonijiet lill-qrati nazzjonali dwar it-tressiq ta’ talbiet għal deċiżjoni preliminari (ĠU C, C/2024/6008), peress li d-domanda preliminari ma tinsabx f’parti distinta mid-deċiżjoni tar-rinviju u peress li din id-deċiżjoni ma tinkludix espożizzjoni tal-fatti u tad-dispożizzjonijiet nazzjonali rilevanti f’dan il-każ.
22      F’dan ir-rigward, għandu jitfakkar li, skont ġurisprudenza stabbilita, in-neċessità li tingħata interpretazzjoni tad-dritt tal-Unjoni li tkun utli għall-qorti nazzjonali teżiġi li din tiddefinixxi l-kuntest fattwali u leġiżlattiv tad-domandi magħmula minnha jew li, tal-inqas, tispjega l-ipoteżijiet fattwali li fuqhom huma bbażati dawn id-domandi (sentenzi tas‑26 ta’ Jannar 1993, Telemarsicabruzzo et, C‑320/90 sa C‑322/90, EU:C:1993:26, punt 6, kif ukoll tas‑16 ta’ Ottubru 2025, Braila Winds, C‑391/23, EU:C:2025:799, punt 30).
23      L-informazzjoni li tinsab fid-deċiżjonijiet tar-rinviju għandha tippermetti, minn naħa, lill-Qorti tal-Ġustizzja tagħti risposti utli għad-domandi magħmula mill-qorti nazzjonali u, min-naħa l-oħra, lill-gvernijiet tal-Istati Membri kif ukoll lill-partijiet ikkonċernati l-oħra jeżerċitaw id-dritt mogħti lilhom mill-Artikolu 23 tal-Istatut tal-Qorti tal-Ġustizzja tal-Unjoni Ewropea li jippreżentaw osservazzjonijiet. Hija l-Qorti tal-Ġustizzja li għandha tiżgura li dan id-dritt jiġi ssalvagwardjat, fid-dawl tal-fatt li, skont din id-dispożizzjoni, huma biss id-deċiżjonijiet tar-rinviju li jiġu nnotifikati lill-persuni kkonċernati (sentenza tas‑16 ta’ Ottubru 2025, Braila Winds, C‑391/23, EU:C:2025:799, punt 31 u l-ġurisprudenza ċċitata).
24      Dawn ir-rekwiżiti kumulattivi li jikkonċernaw il-kontenut ta’ deċiżjoni tar-rinviju jissemmew b’mod espliċitu fl-Artikolu 94 tar-Regoli tal-Proċedura, li tagħhom il-qorti tar-rinviju hija meqjusa, fil-kuntest tal-kooperazzjoni stabbilita fl-Artikolu 267 TFUE, li għandha konjizzjoni u li għandha tosserva bir-reqqa. Barra minn hekk, dawn huma mfakkra fil-punti 13, 15 u 16 tar-rakkomandazzjonijiet (sentenza tas‑16 ta’ Ottubru 2025, Braila Winds, C‑391/23, EU:C:2025:799, punt 32 u l-ġurisprudenza ċċitata).
25      F’dan il-każ, għandu jiġi kkonstatat li l-informazzjoni li tinsab fid-deċiżjoni tar-rinviju tippermetti, minn naħa, lill-Qorti tal-Ġustizzja tagħti risposti utli għad-domanda magħmula u, min-naħa l-oħra, lill-gvernijiet tal-Istati Membri, kif ukoll lill-partijiet ikkonċernati l-oħra, jeżerċitaw id-dritt mogħti lilhom mill-Artikolu 23 tal-Istatut tal-Qorti tal-Ġustizzja tal-Unjoni Ewropea li jippreżentaw l-osservazzjonijiet tagħhom.
26      Fil-fatt, qabel kollox, minkejja li l-kuntest fattwali tal-kawża prinċipali huwa ppreżentat fil-qosor, huwa madankollu jinkludi l-elementi kollha neċessarji għal dawn il-finijiet. Sussegwentement, għalkemm, ċertament, il-kontenut tal-Artikolu 466 taċ-CIR 92, relatat mal-kalkolu tas-suppliment tat-taxxa muniċipali inkwistjoni, ma huwiex espost fid-deċiżjoni tar-rinviju, huwa biżżejjed li jiġi rrilevat, minn naħa, li l-Artikolu 245 taċ-CIR 92, riprodott letteralment f’din id-deċiżjoni, jifforma l-bażi legali tal-impożizzjoni tas-suppliment tat-taxxa inkwistjoni fuq ir-rikorrenti fil-kawża prinċipali. Min-naħa l-oħra, il-kontenut eżatt ta’ dan l-Artikolu 466, li jinsab fl-osservazzjonijiet bil-miktub ta’ dawn ir-rikorrenti, huwa sekondarju sa fejn dan l-Artikolu 245 jagħmel biss riferiment għall-imsemmi Artikolu 466 f’dak li jirrigwarda l-kalkolu ta’ dan is-suppliment u sa fejn mid-deċiżjoni tar-rinviju jirriżulta li dan huwa kkalkolat bl-istess mod bħal din it-taxxa. Fl-aħħar nett, bis-saħħa tal-punt 19 tar-rakkomandazzjonijiet, id-domanda jew id-domandi magħmula għandhom jidhru f’parti distinta u identifikata b’mod ċar tad-digriet tar-rinviju. Issa, f’dan il-każ, għandu jiġi kkonstatat li d-domanda magħmula ġiet ippreżentata fi tmiem din id-deċiżjoni, f’paragrafu separat tad-dispożittiv.
27      F’dawn iċ-ċirkustanzi, din it-talba għal deċiżjoni preliminari hija ammissibbli.
Fuq il-mertu
28      Permezz tad-domanda tagħha, il-qorti tar-rinviju tistaqsi, essenzjalment, jekk l-Artikolu 45 TFUE għandux jiġi interpretat fis-sens li jipprekludi leġiżlazzjoni nazzjonali li tipprovdi li t-taxxa fuq id-dħul li għaliha huma suġġetti, fi Stat Membru, il-persuni mhux residenti għal finijiet ta’ taxxa tiżdied b’suppliment tat-taxxa b’rata fissa favur dan l-Istat, stabbilita b’analoġija għal suppliment tat-taxxa għat-taxxa fuq id-dħul dovuta mir-residenti għal finijiet ta’ taxxa tal-imsemmi Stat favur l-agglomerazzjonijiet jew il-muniċipalitajiet li jagħżlu li jistabbilixxuha u li jiddeterminaw ir-rata tagħha.
29      Preliminarjament, għandu jitfakkar li, skont il-ġurisprudenza tal-Qorti tal-Ġustizzja, għalkemm it-tassazzjoni diretta taqa’ taħt il-kompetenza tal-Istati Membri, dawn tal-aħħar għandhom madankollu jeżerċitaw din il-kompetenza b’osservanza tad-dritt tal-Unjoni u, b’mod partikolari, tal-libertajiet fundamentali ggarantiti mit-Trattat FUE (sentenza tat‑30 ta’ Ottubru 2025, Attal et Associés, C‑321/24, EU:C:2025:836, punt 27 kif ukoll il-ġurisprudenza ċċitata).
Fuq il-libertà fundamentali applikabbli
30      Għandu jiġi vverifikat jekk l-Artikolu 45 TFUE huwiex applikabbli għall-kawża prinċipali.
31      Konformement ma’ ġurisprudenza stabbilita, kull ċittadin tal-Unjoni, indipendentement mill-post ta’ residenza tiegħu u min-nazzjonalità tiegħu, li eżerċita d-dritt għall-moviment liberu tal-ħaddiema u li eżerċita attività professjonali fi Stat Membru differenti minn dak ta’ residenza, jaqa’ fil-kamp ta’ applikazzjoni tal-Artikolu 45 TFUE (sentenza tal‑15 ta’ Lulju 2021, État belge (Telf ta’ vantaġġi fiskali fl-Istat Membru ta’ residenza), C‑241/20, EU:C:2021:605, punt 20 u l-ġurisprudenza ċċitata).
32      Għalkemm, f’dan il-każ, in-nazzjonalità ta’ DK u JO ma hijiex ippreċiżata fid-deċiżjoni tar-rinviju, din hija madankollu bbażata fuq il-premessa li huma ċittadini ta’ Stat Membru.
33      Kif jirriżulta mill-punt 10 ta’ din is-sentenza, DK, bħala resident għal finijiet ta’ taxxa fi Franza, eżerċita attività professjonali bħala persuna impjegata fil-Belġju matul is-snin ta’ tassazzjoni inkwistjoni, b’tali mod li s-sitwazzjoni tiegħu taqa’ fil-kamp ta’ applikazzjoni tal-Artikolu 45 TFUE.
34      Mill-banda l-oħra, skont l-informazzjoni li għandha l-Qorti tal-Ġustizzja, JO, matul dawn is-snin, eżerċitat biss attività professjonali bħala persuna impjegata fi Franza, fejn tinsab ir-residenza tagħha għal finijiet ta’ taxxa, u hija ma għadhiex teżerċita attività professjonali bħala persuna impjegata sa mis-sena 2000, peress li d-dħul minn sorsi Belġjani ta’ JO matul l-imsemmija snin huwa d-dħul immobiljari li fir-rigward tiegħu r-rikorrenti fil-kawża prinċipali ġew intaxxati mill-awtoritajiet Belġjani, imsemmija fil-punti 10 u 11 ta’ din is-sentenza.
35      Issa, fir-rigward tal-investimenti immobiljari, konformement ma’ ġurisprudenza stabbilita, il-miżuri nazzjonali li jirrigwardaw it-tranżazzjonijiet li permezz tagħhom persuni mhux residenti jwettqu tali investimenti fit-territorju ta’ Stat Membru jistgħu jaqgħu kemm taħt l-Artikolu 49 TFUE, dwar il-libertà ta’ stabbiliment, kif ukoll taħt l-Artikolu 63 TFUE, dwar il-moviment liberu tal-kapital (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 39 u l-ġurisprudenza ċċitata).
36      F’dan ir-rigward, għandu jitfakkar li minn ġurisprudenza stabbilita sew jirriżulta li, sabiex jiġi ddeterminat jekk leġiżlazzjoni nazzjonali taqax taħt waħda jew l-oħra mil-libertajiet fundamentali ggarantiti mit-Trattat FUE, għandu jittieħed inkunsiderazzjoni s-suġġett tal-leġiżlazzjoni kkonċernata u, meta dan ma jippermettix li jiġi ddeterminat taħt liema mil-libertajiet fundamentali din il-leġiżlazzjoni taqa’ b’mod predominanti, l-elementi fattwali tal-każ partikolari (ara s-sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punti 35 u 36 kif ukoll il-ġurisprudenza ċċitata).
37      Madankollu, sabiex id-dispożizzjonijiet dwar id-dritt ta’ stabbiliment ikunu jistgħu japplikaw, huwa bħala prinċipju neċessarju li tiġi żgurata preżenza permanenti fl-Istat Membru ospitanti u, fil-każ ta’ akkwist u ta’ pussess ta’ proprjetajiet immobbli, li l-ġestjoni ta’ dawn il-proprjetajiet tkun attiva (sentenza tas‑7 ta’ April 2022, Veronsaajien oikeudenvalvontayksikkö (Eżenzjoni ta’ fondi ta’ investiment kuntrattwali), C‑342/20, EU:C:2022:276, punt 42 u l-ġurisprudenza ċċitata).
38      Fid-dawl tal-indikazzjonijiet preċedenti, hija l-qorti tar-rinviju li għandha tivverifika jekk is-sitwazzjoni ta’ JO taqax fil-kamp ta’ applikazzjoni tal-Artikolu 45 TFUE, kif tagħti x’tifhem il-formulazzjoni tat-talba għal deċiżjoni preliminari, jew jekk għandhiex pjuttost tiġi analizzata fid-dawl tal-Artikolu 49 TFUE jew tal-Artikolu 63 TFUE, peress li, f’dawn l-aħħar każijiet, ir-risposta tal-Qorti tal-Ġustizzja abbażi tal-Artikolu 45 TFUE tista’ tiġi trasposta, mutatis mutandis (ara, b’analoġija, is-sentenzi tat‑28 ta’ Frar 2013, Beker u Beker, C‑168/11, EU:C:2013:117, punt 45, kif ukoll tal‑14 ta’ Marzu 2019, Jacob u Lennertz, C‑174/18, EU:C:2019:205, punt 23).
Fuq l‑eżistenza ta’ restrizzjoni għall‑moviment liberu tal‑ħaddiema
39      Skont l-Artikolu 45(2) TFUE, il-moviment liberu tal-ħaddiema jimplika l-abolizzjoni ta’ kull diskriminazzjoni bbażata fuq iċ-ċittadinanza, bejn il-ħaddiema tal-Istati Membri, għal dak li jirrigwarda l-impjieg, il-paga u l-kundizzjonijiet l-oħra tax-xogħol.
40      F’dan ir-rigward, għandu jitfakkar li l-Qorti tal-Ġustizzja ddeċidiet repetutament li l-prinċipju ta’ ugwaljanza fit-trattament stabbilit fl-Artikolu 45(2) TFUE jipprojbixxi mhux biss id-diskriminazzjonijiet diretti, ibbażati fuq in-nazzjonalità, iżda wkoll kull forma indiretta ta’ diskriminazzjoni li, bl-applikazzjoni ta’ kriterji oħra ta’ distinzjoni, bħall-kriterju tar-residenza, iwasslu fil-fatt għall-istess riżultat (sentenzi tat‑12 ta’ Frar 1974, Sotgiu, 152/73, EU:C:1974:13, punt 11, u tat‑30 ta’ Mejju 2024, Finanzamt Köln-Süd (Impożizzjoni volontarja ta’ persuna taxxabbli parzjali), C‑627/22, EU:C:2024:431, punt 83 kif ukoll il-ġurisprudenza ċċitata).
41      B’mod partikolari, il-prinċipju ta’ ugwaljanza fit-trattament fil-qasam tar-remunerazzjoni jitlef l-effett tiegħu jekk dan ikun jista’ jiġi ppreġudikat minn dispożizzjonijiet nazzjonali diskriminatorji fil-qasam tat-taxxa fuq id-dħul (sentenza tal‑10 ta’ Marzu 2022, Il‑Kummissjoni vs Il‑Belġju (Tnaqqis tal-pagamenti ta’ manteniment), C‑60/21, EU:C:2022:172, punt 17 u l-ġurisprudenza ċċitata).
42      F’dan il-każ, mid-deċiżjoni tar-rinviju jirriżulta li s-suppliment tat-taxxa inkwistjoni, li għandhom iħallsu l-persuni li ma jirrisjedux għal finijiet ta’ taxxa fil-Belġju, ġiet stabbilita permezz tal-Artikolu 245 taċ-CIR 92 b’riferiment għas-suppliment tat-taxxa muniċipali inkwistjoni, imħallsa biss mir-residenti għal finijiet ta’ taxxa ta’ dan l-Istat Membru, bl-għan li dawn iż-żewġ kategoriji ta’ kontribwenti jikkontribwixxu b’mod proporzjonali għad-dħul tagħhom minn sors Belġjan u, għaldaqstant, li jiġu suġġetti għall-istess piż fiskali. Konsegwentement, l-istabbiliment ta’ dan is-suppliment tat-taxxa ma jistax, fih innifsu, jaffettwa iktar lill-ħaddiema ċittadini ta’ Stati Membri oħra.
43      Din l-analiżi ma hijiex ikkontestata mill-argument tar-rikorrenti fil-kawża prinċipali li permezz tiegħu huma jsostnu li huma diġà jħallsu taxxa fuq ir-residenza fi Franza, jiġifieri fl-Istat ta’ residenza tagħhom għal finijiet ta’ taxxa, li jwassal sabiex dawn jiġu ntaxxati darbtejn. Fil-fatt, għandu jiġi kkonstatat, bħalma għamel l-Avukat Ġenerali fil-punt 46 tal-konklużjonijiet tiegħu, li t-tassazzjoni tal-valur lokattiv ta’ akkomodazzjoni ma għandha ebda rabta mad-dħul iġġenerat fi Stat Membru, b’tali mod li din it-taxxa ma tistax tiġi assimilata ma’ taxxa bbażata fuq dan id-dħul (ara, f’dan is-sens, is-sentenza tal‑21 ta’ Mejju 2015, Pazdziej, C‑349/14, EU:C:2015:338, punti 21 sa 23). Għalhekk, ma jistax, fi kwalunkwe każ, jitqies li r-rikorrenti fil-kawża prinċipali ġew suġġetti għal taxxa doppja minħabba l-fatt li huma kienu suġġetti kemm għat-taxxa fuq ir-residenza fi Franza kif ukoll għas-suppliment tat-taxxa inkwistjoni fil-Belġju.
44      Madankollu, mill-proċess għad-dispożizzjoni tal-Qorti tal-Ġustizzja jirriżulta li s-suppliment tat-taxxa inkwistjoni, li hija applikabbli, indipendentement min-nazzjonalità tagħhom, għall-persuni mhux residenti għal finijiet ta’ taxxa kollha li għandhom dħul minn sors Belġjan, tissuġġetta lil dawn tal-aħħar, f’ċerti sitwazzjonijiet, għal piż fiskali ikbar minn dak li għalih huma suġġetti, għall-istess dħul, ir-residenti għal finijiet ta’ taxxa tal-Belġju. Fil-fatt, bla ħsara għall-verifika mill-qorti tar-rinviju, fil-muniċipalitajiet jew fl-agglomerazzjonijiet Belġjani li fihom l-awtorità kompetenti lokali ma stabbilixxietx is-suppliment tat-taxxa muniċipali inkwistjoni jew stabbilixxiet ir-rata ta’ din it-taxxa f’livell inqas mir-rata ta’ dan is-suppliment tat-taxxa, ir-residenti għal finijiet ta’ taxxa ta’ dawn il-muniċipalitajiet jew ta’ dawn l-agglomerazzjonijiet jibbenefikaw minn trattament fiskali iktar favorevoli minn dak tal-persuni mhux residenti għal finijiet ta’ taxxa suġġetti għas-suppliment tat-taxxa inkwistjoni.
45      Ċertament, mill-proċess għad-dispożizzjoni tal-Qorti tal-Ġustizzja jirriżulta li, f’muniċipalitajiet jew agglomerazzjonijiet Belġjani oħra, ir-rata tas-suppliment tat-taxxa muniċipali inkwistjoni hija ogħla mir-rata tas-suppliment tat-taxxa inkwistjoni. Għalhekk, huwa biss f’parti mill-muniċipalitajiet jew mill-agglomerazzjonijiet Belġjani li r-residenti
għal finijiet ta’ taxxa huma suġġetti għal piż fiskali inqas mill-persuni mhux residenti għal finijiet ta’ taxxa fir-rigward tad-dħul iġġenerat fil-Belġju.
46      F’dan ir-rigward, għandu jitfakkar li, sabiex miżura tkun tista’ tiġi kklassifikata bħala indirettament diskriminatorja, ma huwiex neċessarju li jkollha l-effett li tiffavorixxi liċ-ċittadini nazzjonali kollha jew li tisfavorixxi biss liċ-ċittadini ta’ Stati Membri oħra bl-esklużjoni taċ-ċittadini nazzjonali (sentenza tal‑15 ta’ Ġunju 2023, Ministero dell’Istruzione, dell’Università e della Ricerca (Klassifikar speċjali), C‑132/22, EU:C:2023:489, punt 30 u l-ġurisprudenza ċċitata). Anki sistema fiskali ta’ Stat Membru li hija l-iktar ta’ spiss favorevoli għall-kontribwenti mhux residenti tista’ tikkostitwixxi diskriminazzjoni indiretta għad-detriment ta’ dawn tal-aħħar meta, f’ċerti każijiet, jirriżulta żvantaġġuż għalihom (ara, f’dan is-sens, is-sentenza tat‑2 ta’ Ġunju 2016, Pensioenfonds Metaal en Techniek, C‑252/14, EU:C:2016:402, punt 38).
47      Id-differenza fit-trattament ikkonstatata fil-punt 44 ta’ din is-sentenza tista’ tkun iktar ta’ detriment għaċ-ċittadini ta’ Stati Membri oħra sa fejn il-persuni mhux residenti huma ħafna drabi persuni li ma humiex ċittadini (ara, f’dan is-sens, is-sentenzi tas‑27 ta’ Ġunju 1996, Asscher, C‑107/94, EU:C:1996:251, punt 38, u tas‑16 ta’ Mejju 2024, Hocinx, C‑27/23, EU:C:2024:404, punt 35), b’tali mod li tikkostitwixxi restrizzjoni għall-moviment liberu tal-ħaddiema pprojbita, bħala prinċipju, mill-Artikolu 45 TFUE.
48      Tali restrizzjoni tista’ tiġi aċċettata biss jekk tikkonċerna sitwazzjonijiet li ma humiex oġġettivament paragunabbli jew jekk hija ġġustifikata minn raġuni imperattiva ta’ interess ġenerali (sentenza tat‑22 ta’ Ġunju 2017, Bechtel, C‑20/16, EU:C:2017:488, punt 52 u l-ġurisprudenza ċċitata).
49      F’dan ir-rigward, fil-qasam tat-taxxa diretta, il-persuni residenti u l-persuni mhux residenti ma humiex, bħala regola ġenerali, f’sitwazzjonijiet paragunabbli, sa fejn id-dħul irċevut fit-territorju ta’ Stat Membru minn persuna mhux residenti jikkostitwixxi biss, ħafna drabi, parti mid-dħul globali tagħha, iċċentralizzat fil-post tar-residenza tagħha, u sa fejn il-kapaċità kontributtiva personali tal-persuna mhux residenti, li tirriżulta mit-teħid inkunsiderazzjoni tad-dħul kollu tagħha u tas-sitwazzjoni personali u tal-familja tagħha, jista’ jiġi evalwat l-iktar faċilment fil-post fejn għandu ċ-ċentru tal-interessi personali u patrimonjali tagħha, li ġeneralment jikkorrispondi għar-residenza abitwali tagħha (sentenzi tal‑14 ta’ Frar 1995, Schumacker, C‑279/93, EU:C:1995:31, punti 31 u 32, kif ukoll tal‑10 ta’ Marzu 2022, Il‑Kummissjoni vs Il‑Belġju (Tnaqqis tal-pagamenti ta’ manteniment), C‑60/21, EU:C:2022:172, punt 19 u l-ġurisprudenza ċċitata).
50      Għalhekk, jista’ jkun hemm restrizzjoni għall-moviment liberu tal-ħaddiema, fis-sens tal-Artikolu 45 TFUE, biss jekk, minkejja r-residenza tagħhom fi Stati Membri differenti, huwa stabbilit li, fid-dawl tal-għan kif ukoll tas-suġġett u tal-kontenut tad-dispożizzjonijiet nazzjonali inkwistjoni, il-kontribwenti residenti u l-kontribwenti mhux residenti jinsabu f’sitwazzjoni paragunabbli (ara s-sentenzi tal‑10 ta’ Marzu 2022, Il‑Kummissjoni vs Il‑Belġju (Tnaqqis tal-pagamenti ta’ manteniment), C‑60/21, EU:C:2022:172, punt 21, kif ukoll tas‑27 ta’ Frar 2025, Dyrektor Krajowej Informacji Skarbowej (Metodu ta’ ġestjoni ta’ IIK), C‑18/23, EU:C:2025:119, punt 78 u l-ġurisprudenza ċċitata).
51      Huma biss il-kriterji ta’ distinzjoni rilevanti stabbiliti mil-leġiżlazzjoni kkonċernata li għandhom jittieħdu inkunsiderazzjoni sabiex jiġi evalwat jekk id-differenza fit-trattament li tirriżulta minn tali leġiżlazzjoni tirriflettix differenza oġġettiva fis-sitwazzjonijiet (sentenza tas‑27 ta’ Frar 2025, Dyrektor Krajowej Informacji Skarbowej (Metodu ta’ ġestjoni ta’ IIK), C‑18/23, EU:C:2025:119, punt 79 u l-ġurisprudenza ċċitata).
52      F’dan il-każ, kif jirriżulta mill-punt 42 ta’ din is-sentenza, is-suppliment tat-taxxa inkwistjoni ġiet stabbilita sabiex tissuġġetta lill-persuni mhux residenti għal finijiet ta’ taxxa għall-istess piż fiskali bħal dak li għalih huma suġġetti r-residenti għal finijiet ta’ taxxa tal-Belġju abbażi tas-suppliment tat-taxxa muniċipali inkwistjoni. Kif irrileva l-Gvern Belġjan fl-osservazzjonijiet bil-miktub tiegħu, dan huwa kkonfermat kemm mil-leġiżlatur Belġjan, fix-xogħlijiet preparatorji tal-liġi li tinkludi l-Artikolu 245 taċ-CIR 92, kif ukoll mill-Cour constitutionnelle (il-Qorti Kostituzzjonali) li kkunsidraw li l-għan imfittex minn dan is-suppliment tat-taxxa kien li jiġu ttrattati l-persuni mhux residenti u r-residenti bl-istess mod sabiex jiġi evitat trattament sfavorevoli għad-detriment ta’ dawn tal-aħħar.
53      Fir-rigward tas-suġġett u tal-kontenut tal-leġiżlazzjoni nazzjonali inkwistjoni fil-kawża prinċipali, għandu jiġi rrilevat, bħalma għamel l-Avukat Ġenerali fil-punt 35 tal-konklużjonijiet tiegħu, li għalkemm is-suppliment tat-taxxa inkwistjoni u s-suppliment tat-taxxa muniċipali inkwistjoni għandhom bażi legali differenti, xorta jibqa’ l-fatt li dawn iż-żewġ taxxi jagħtu lok għal żieda fil-piż fiskali fir-rigward tad-dħul taxxabbli fil-Belġju u b’hekk jinvolvu lill-kontribwenti, kemm jekk ikunu residenti għal finijiet ta’ taxxa jew le ta’ dan l-Istat Membru, fil-finanzjament tas-servizzi pubbliċi.
54      Fid-dawl tal-għan kif ukoll tas-suġġett u tal-kontenut tal-leġiżlazzjoni inkwistjoni fil-kawża prinċipali, għandu jiġi kkonstatat li, fir-rigward tat-taxxi li jinvolvu l-kontribwenti għall-finanzjament tas-servizzi pubbliċi tal-Istat Membru li fih huma jirċievu dħul u li l-ammont tagħhom ma huwiex
iddeterminat billi tittieħed inkunsiderazzjoni s-sitwazzjoni personali jew tal-familja tagħhom, fis-sens tal-ġurisprudenza esposta fil-punt 49 ta’ din is-sentenza, iżda huwa kkalkolat proporzjonalment għad-dħul irċevut f’dan l-Istat Membru, il-persuni residenti u l-persuni mhux residenti jinsabu f’sitwazzjoni paragunabbli.
55      Barra minn hekk, għandu jiġi kkonstatat li, skont l-informazzjoni pprovduta mill-qorti tar-rinviju, il-bażi tas-suppliment tat-taxxa inkwistjoni hija ddeterminata b’riferiment għal dik tas-suppliment tat-taxxa muniċipali inkwistjoni, stabbilita fl-Artikolu 466 taċ-CIR 92.
56      B’dan il-mod, il-leġiżlazzjoni inkwistjoni fil-kawża prinċipali tassimila lill-kontribwenti mhux residenti mal-kontribwenti residenti u b’hekk tippermetti l-paragun tas-sitwazzjonijiet tagħhom għall-finijiet tat-taxxi inkwistjoni.
57      Għalkemm, ċertament, is-suppliment tat-taxxa inkwistjoni titħallas favur l-Istat filwaqt li s-suppliment tat-taxxa muniċipali inkwistjoni titħallas favur il-muniċipalitajiet jew l-agglomerazzjonijiet Belġjani li stabbilixxuha, din id-differenza ma taffettwax il-paragunabbiltà tas-sitwazzjonijiet inkwistjoni. Fil-fatt, l-issuġġettar tal-kontribwenti mhux residenti għal dan is-suppliment tat-taxxa jiddependi mill-fatt li huma ma humiex “residenti taxxabbli” f’muniċipalità jew agglomerazzjoni partikolari f’dan l-Istat Membru, fis-sens tal-Artikolu 467 taċ-CIR 92, u għalhekk ma humiex direttament marbuta ma’ waħda minn dawn il-kollettivitajiet sabiex ikunu jistgħu jiġu suġġetti, bħall-kontribwenti residenti, għal din it-taxxa muniċipali.
58      Id-differenza f’dak li jirrigwarda l-livell li fih jinġabar is-suppliment tat-taxxa inkwistjoni u s-suppliment tat-taxxa muniċipali inkwistjoni hija għalhekk ibbażata fuq kriterju ta’ distinzjoni li jirriżulta direttament u unikament mill-post ta’ residenza tal-kontribwenti kkonċernati (ara, b’analoġija, is-sentenzi tas‑17 ta’ Marzu 2022, AllianzGI-Fonds AEVN, C‑545/19, EU:C:2022:193, punt 73, u tas‑27 ta’ April 2023, L Fund, C‑537/20, EU:C:2023:339, punt 57), fis-sens tal-ġurisprudenza msemmija fil-punt 40 ta’ din is-sentenza, minkejja li l-persuni mhux residenti għal finijiet ta’ taxxa, li huma suġġetti għas-suppliment tat-taxxa inkwistjoni, jinsabu f’sitwazzjoni paragunabbli ma’ dik li jinsabu fiha r-residenti għal finijiet ta’ taxxa tal-Belġju, li huma responsabbli għall-ħlas tas-suppliment tat-taxxa muniċipali inkwistjoni.
59      Għaldaqstant, fid-dawl tad-differenza fit-trattament ikkonstatata fil-punt 44 ta’ din is-sentenza għad-detriment tal-persuni mhux residenti għal finijiet ta’ taxxa sa fejn huma suġġetti għal piż fiskali ikbar minn uħud mir-residenti għal finijiet ta’ taxxa tal-Belġju, fatt li madankollu għandu jiġi vverifikat mill-qorti tar-rinviju, il-leġiżlazzjoni nazzjonali inkwistjoni fil-kawża prinċipali tistabbilixxi restrizzjoni għal-libertà ta’ moviment tal-ħaddiema (ara, b’analoġija, is-sentenzi tat‑28 ta’ Frar 2013, Petersen, C‑544/11, EU:C:2013:124, punt 46, kif ukoll tat‑30 ta’ Ottubru 2025, Attal et Associés, C‑321/24, EU:C:2025:836, punt 38).
Fuq in-natura ġġustifikata tar-restrizzjoni għall-moviment liberu tal-ħaddiema
60      Skont ġurisprudenza stabbilita, sabiex tkun iġġustifikata, restrizzjoni għall-moviment liberu tal-ħaddiema għandha tkun xierqa sabiex tiggarantixxi t-twettiq ta’ għan leġittimu u ma għandhiex tmur lil hinn minn dak li huwa neċessarju sabiex jintlaħaq dan l-għan (ara, f’dan is-sens, is-sentenza tal‑10 ta’ Lulju 2025, Städteregion Aachen, C‑257/24, EU:C:2025:567, punt 46 u l-ġurisprudenza ċċitata).
61      F’dan il-każ, għandu jiġi kkonstatat li l-qorti tar-rinviju u l-Gvern Belġjan jindikaw li s-suppliment tat-taxxa inkwistjoni hija intiża sabiex tipprevjeni diskriminazzjoni tar-residenti għal finijiet ta’ taxxa tal-Belġju meta mqabbla ma’ persuni mhux residenti għal finijiet ta’ taxxa billi tittrattahom bl-istess mod, jiġifieri billi dawn tal-aħħar jikkontribwixxu, b’mod simili għal dak ta’ dawn ir-residenti, b’mod proporzjonali għad-dħul tagħhom minn sors Belġjan għall-finanzjament tas-servizzi pubbliċi.
62      F’dan ir-rigward, għandu jiġi rrilevat, minn naħa, li l-għan li jikkonsisti fil-kontribuzzjoni tal-persuni mhux residenti għal finijiet ta’ taxxa għall-finanzjament tas-servizzi pubbliċi ta’ Stat Membru b’mod proporzjonali għad-dħul iġġenerat f’dan l-Istat Membru jista’, ċertament, jikkostitwixxi għan leġittimu. Madankollu, għandu jiġi kkonstatat, kif jirriżulta mill-punt 44 ta’ din is-sentenza, li l-leġiżlazzjoni nazzjonali inkwistjoni fil-kawża prinċipali ma timponix piż fiskali ugwali, iżda, f’ċerti sitwazzjonijiet, piż fiskali ikbar fuq dawn il-persuni mhux residenti meta mqabbel ma’ dak sostnut minn uħud mill-imsemmija residenti. Għalhekk, din il-leġiżlazzjoni ma hijiex xierqa sabiex tiggarantixxi t-twettiq ta’ dan l-għan u tmur lil hinn minn dak li huwa neċessarju sabiex dan jintlaħaq.
63      Min-naħa l-oħra, għandu jiġi kkonstatat li restrizzjoni għall-moviment liberu tal-ħaddiema għad-detriment tal-kontribwenti mhux residenti ma tistax jiġi ġġustifikata
mill-għan ta’ prevenzjoni ta’ diskriminazzjoni inversa kontra l-kontribwenti residenti (ara, b’analoġija, is-sentenza tas‑27 ta’ Ġunju 1996, Asscher, C‑107/94, EU:C:1996:251, punti 51 sa 54).
64      Fil-fatt, konformement mal-Artikolu 45(2) TFUE, il-moviment liberu tal-ħaddiema jimplika l-abolizzjoni ta’ kull diskriminazzjoni, ibbażata fuq in-nazzjonalità, bejn il-ħaddiema tal-Istati Membri. Issa, kif jirriżulta essenzjalment mill-punt 47 ta’ din is-sentenza, il-persuni mhux residenti huma ħafna drabi persuni li ma humiex ċittadini, filwaqt li r-residenti huma ħafna drabi ċittadini nazzjonali.
65      Il-fatt li Stat Membru jitħalla jiġġustifika restrizzjoni għall-moviment liberu tal-ħaddiema għad-detriment tal-kontribwenti mhux residenti skont l-Artikolu 45(2) TFUE minħabba li hija intiża sabiex tipprevjeni trattament sfavorevoli tal-kontribwenti residenti jwassal għalhekk sabiex iċaħħad mis-sustanza tagħha l-libertà ta’ moviment tal-ħaddiema. F’każ bħal dan, it-tfittxija ta’ għan inkompatibbli mal-għan tal-abolizzjoni ta’ kull diskriminazzjoni bbażata fuq in-nazzjonalità hija ppreferuta peress li, b’dan il-mod, il-protezzjoni minn Stat Membru taċ-ċittadini tiegħu stess tipprevali fuq dik taċ-ċittadini ta’ Stati Membri oħra.
66      Barra minn hekk, għandu jitfakkar li differenza fit-trattament stabbilita minn Stat Membru għad-detriment taċ-ċittadini tiegħu stess li taqa’, jekk ikun il-każ, taħt il-kunċett ta’ diskriminazzjoni inversa ma titteħidx inkunsiderazzjoni mid-dritt tal-Unjoni (ara, f’dan is-sens, is-sentenza tat‑2 ta’ April 2020, PF et, C‑830/18, EU:C:2020:275, punt 35).
67      Fi kwalunkwe każ, għandu jiġi kkonstatat li differenza eventwali fit-trattament għad-detriment
tar-residenti għal finijiet ta’ taxxa tal-Belġju ma tirriżultax f’dan il-każ mid-dritt tal-Unjoni, iżda mid-dritt Belġjan, peress li l-ġbir tas-suppliment tat-taxxa muniċipali inkwistjoni bl-ebda mod ma huwa impost mid-dritt tal-Unjoni (ara, f’dan is-sens u b’analoġija, is-sentenza tal‑21 ta’ Marzu 2019, Il‑Kummissjoni vs Il‑Polonja, C‑127/17, EU:C:2019:236, punt 62).
68      Konsegwentement, bla ħsara għal verifika mill-qorti tar-rinviju, id-diskriminazzjoni indiretta, skont l-Artikolu 45(2) TFUE, li jsostnu, f’ċerti sitwazzjonijiet, il-persuni li ma jirrisjedux għal finijiet ta’ taxxa fil-Belġju ma tidhirx iġġustifikata.
69      Fid-dawl tal-kunsiderazzjonijiet kollha preċedenti, ir-risposta għad-domanda magħmula għandha tkun li l-Artikolu 45(2) TFUE għandu jiġi interpretat fis-sens li jipprekludi leġiżlazzjoni nazzjonali li tipprovdi li t-taxxa fuq id-dħul li għaliha huma suġġetti, fi Stat Membru, il-persuni mhux residenti għal finijiet ta’ taxxa tiżdied b’suppliment tat-taxxa b’rata fissa favur dan l-Istat, stabbilita b’analoġija għal suppliment tat-taxxa għat-taxxa fuq id-dħul dovuta mir-residenti għal finijiet ta’ taxxa tal-imsemmi Stat favur l-agglomerazzjonijiet jew il-muniċipalitajiet li jagħżlu li jistabbilixxuha u li jiddeterminaw ir-rata tagħha, meta l-piż fiskali li jirriżulta minn dan għal dawn il-persuni mhux residenti jkun, tal-inqas f’ċerti każijiet, ikbar minn dak li għalih huma suġġetti dawn ir-residenti, abbażi ta’ din it-taxxa.
Fuq l-ispejjeż
70      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is‑Sitt Awla) taqta’ u tiddeċiedi:
L-Artikolu 45(2) TFUE għandu jiġi interpretat fis-sens li jipprekludi leġiżlazzjoni nazzjonali li tipprovdi li t-taxxa fuq id-dħul li għaliha huma suġġetti, fi Stat Membru, il-persuni mhux residenti għal finijiet ta’ taxxa tiżdied b’suppliment tat-taxxa b’rata fissa favur dan l-Istat, stabbilita b’analoġija għal suppliment tat-taxxa għat-taxxa fuq id-dħul dovuta mir-residenti għal finijiet ta’ taxxa tal-imsemmi Stat favur l-agglomerazzjonijiet jew il-muniċipalitajiet li jagħżlu li jistabbilixxuha u li jiddeterminaw ir-rata tagħha, meta l-piż fiskali li jirriżulta minn dan għal dawn il-persuni mhux residenti jkun, tal-inqas f’ċerti każijiet, ikbar minn dak li għalih huma suġġetti dawn ir-residenti, abbażi ta’ din it-taxxa.
Firem
*      Lingwa tal-kawża: il-Franċiż.
i      L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.